Forslag til RÅDETS BESLUTNING om fastsættelse af de finansielle bidrag, medlemsstaterne skal betale til Den Europæiske Udviklingsfond (2. tranche 2003)

(forelagt af Kommissionen)

BEGRUNDELSE

Ikrafttrædelsen af finansforordningen for 9. EUF og især dennes artikel 8, 38, 40, 133 og 135 medfører en betydelig ændring af proceduren for indkaldelse af de bidrag, medlemsstaterne indbetaler for at finansiere de forskellige EUF. Således er det herefter Rådet, som skal træffe afgørelse om hver enkelt af de tre trancher (tidligere fire trancher) på forslag fra Kommissionen. Hvad angår de instrumenter under 9. EUF, som EIB (Den Europæiske Investeringsbank) varetager forvaltningen af, skal medlemsstaterne betale deres bidrag direkte til EIB. Bidragene til de øvrige instrumenter skal fortsat indbetales til Kommissionen. Den nye forfaldsplan er specificeret i artikel 38 i finansforordningen for 9. EUF. I overensstemmelse med artikel 133 finder den nye procedure således også anvendelse på tidligere EUF.

Det aktuelle forslag vedrører den tredje indkaldelse for regnskabsåret 2003 (anden indkaldelse efter definitionen i finansforordningen for 9. EUF). I overensstemmelse med artikel 38 i nævnte finansforordning skal dette forslag forelægges samtidig med Kommissionens meddelelse til Rådet inden for rammerne af budgetproceduren for 2004 med fremlæggelse af de finansielle oplysninger om EUF. Meddelelsen indeholder de oplysninger, som skal gøre det muligt for Rådet at fastsætte bidragene for denne tranche. I overensstemmelse med artikel 121 i finansforordningen for 9. EUF har EIB meddelt Kommissionen sine ajourførte overslag over betalinger for de instrumenter, den forvalter.

I overensstemmelse med artikel 38, stk. 2, i finansforordningen for 9. EUF er forfaldsplanen for denne tranche følgende: (1) forslag til forelæggelse for Rådet samtidig med ovennævnte meddelelse, dvs. inden den 15. juni 2003; (2) Rådet træffer afgørelse om denne tranche senest 21 kalenderdage efter forelæggelsen af Kommissionens forslag; (3) Medlemsstaterne indbetaler de forfaldne bidrag i denne tranche senest 21 kalenderdage, efter at de er blevet underrettet om Rådets afgørelse.

Endelig skal det understreges, at det i artikel 40, stk. 4, i finansforordningen for 9. EUF fastsættes, at hvis bidragstrancher, der er forfaldet til betaling som omhandlet i denne artikel, ikke er indbetalt senest ved udløbet af den fastsatte frist, skal den pågældende medlemsstat betale en morarente af det ikke-betalte beløb efter bestemmelserne i samme artikel.

Forslag til RÅDETS BESLUTNING om fastsættelse af de finansielle bidrag, medlemsstaterne skal betale til Den Europæiske Udviklingsfond (2. tranche 2003)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til partnerskabsaftalen mellem staterne i Afrika, Vestindien og Stillehavet og Det Europæiske Fællesskab og dets medlemsstater, undertegnet i Cotonou (Benin) den 23. juni 2000 [1],

[1] EFT L 317 af 15.12.2000, s. 3.

under henvisning til den interne aftale om finansiering og forvaltning af Fællesskabets bistand, undertegnet i Bruxelles den 18. september 2000 [2], særlig artikel 10,

[2] EFT L 317 af 15.12.2000, s. 355.

under henvisning til Rådets afgørelse af 27. november 2001 om de oversøiske landes og territoriers associering med Det Europæiske Fællesskab [3],

[3] EFT L 314 af 30.11.2001, s. 1.

under henvisning til finansforordningen af 27. marts 2003 for den 9. Europæiske Udviklingsfond, i det følgende benævnt "finansforordningen for 9. EUF", særlig artikel 38, stk. 1,

under henvisning til forslag fra Kommissionen [4], og

[4] EUT C [...] af [...], s. [...].

ud fra følgende betragtninger:

(1) Den 28. november 2002 meddelte Kommissionen Rådet et overslag over de betalinger, den forudså for regnskabsåret 2003, samt en forfaldsplan for indkaldelse af bidrag. Den 29. december vedtog Rådet beslutningen om fastsættelse for regnskabsåret 2003 af forfaldsplanen for indkaldelse af medlemsstaternes bidrag til EUF.

(2) På grundlag af nævnte beslutning har Kommissionen indkaldt bidrag i december 2002 og marts 2003 for et beløb på henholdsvis 450 mio. EUR og 500 mio. EUR.

(3) I artikel 38, stk. 2, andet afsnit, i finansforordningen for 9. EUF, der trådte i kraft den 2. april 2003, fastsættes det, at forslaget til anden tranche for det igangværende regnskabsår skal forelægges af Kommissionen samtidig med den meddelelse, som den inden for rammerne af budgetproceduren skal forelægge for budgetmyndigheden inden den 15. juni.

(4) I artikel 38, stk. 2, andet afsnit, i finansforordningen for 9. EUF fastsættes det, at Rådet træffer afgørelse om denne tranche senest 21 kalenderdage efter forelæggelsen af Kommissionens forslag, og at medlemsstaterne indbetaler de forfaldne bidrag i denne tranche senest 21 kalenderdage, efter at de er blevet underrettet om Rådets afgørelse.

(5) I henhold til artikel 121, andet afsnit, i finansforordningen for 9. EUF skal Den Europæiske Investeringsbank sende Kommissionen de ajourførte overslag over forpligtelser og betalinger, der er nødvendige for opstilling af ovennævnte meddelelse.

(6) I artikel 133, stk. 2 og 3, i finansforordningen for 9. EUF fastsættes det, at den procedure for indkaldelse af bidrag, der er fastlagt for overdragelsen af midler vedrørende 9. EUF, også gælder for tidligere EUF -

VEDTAGET FØLGENDE BESLUTNING:

Eneste artikel

De bidrag, medlemsstaterne skal indbetale til Kommissionen og Den Europæiske Investeringsbank til anden tranche for 2003, er angivet i tabellen i bilaget.

Denne beslutning er rettet til medlemsstaterne.

Udfærdiget i Bruxelles, den [...]

På Rådets vegne

Formand

BILAG

Bidrag til anden tranche 2003 (i EUR)

>TABELPOSITION>

>TABELPOSITION>